पेरू में बस दुर्घटना में 19 की मौत, 37 घायल  
लीमा से 60 किलोमीटर पूर्व में एक यात्री बस के खाई में गिर जाने से उसमें सवार कम से कम 19 लोगों की मौत हो गई, जबकि 37 अन्य घायल हो गए।
पेरू की राजधानी लीमा से लगभग 60 किलोमीटर पूर्व में एक यात्री बस के खाई में गिर जाने से उसमें सवार कम से कम 19 लोगों की मौत हो गई, जबकि 37 अन्य घायल हो गए। राजमार्ग गश्ती कमांडर गसटोन रमीरेज ने आरपीपी रेडियो नेटवर्क के जरिये बताया, बस एक ट्रक के साथ दुर्घटना को टालने के प्रयास में 180 मीटर (590 फुट) गहरी खाई में जा गिरी।  उन्होंने बताया कि बस हुआरोचिरी से लीमा जा रही थी। रमीरेज ने कहा कि इस दुर्घटना में मारे गए सभी लोग युवा हैं। रमीरेज ने बताया कि पुलिस, बचाव दल और नजदीकी गांव के लोगों ने घायलों को वहां से निकाला और अस्पताल में भर्ती कराया।